Velmo
Velmo (rus. Вельмо) – upė Rusijoje, Krasnojarsko krašte; Akmenuotosios Tunguskos kairysis intakas (Jenisiejaus baseinas). Prasideda Vidurio Sibiro plokščiakalnyje, juo teka šiaurės vakarų kryptimi. Įteka į Tunguską 504 km nuo jos žiočių. Didžiausias intakas – Teja (kairysis). Upė maitinasi daugiausia sniego tirpsmo vandenimis. Užšąla spalį ar lapkritį, atitirpsta balandį ar gegužę. Velmo baseine yra ~300 ežerų. Upė laivuojama nuo Tejos žiočių (194 km ruože).